Arras
Store norske leksikon,Geografi,Verdens geografi,Europa,Frankrikes geografi
Arras er en by i nordlige Frankrike, i regionen Hauts-de-France, hovedstad i departementet Pas-de-Calais, ved elven Scarpe. Byen har 41 019 innbyggere (2017).
Det finnes noe metall- og tekstilindustri i byen. Arras har rådhus med 75 meter høyt klokketårn og domkirke.Arras, romernes Nemetacum el. Atrebatum, var kjerneområde for den keltiske stammen atrebatene, og ble hovedstad i grevskapet Artois i 1237. Området tilhørte Sør-Nederlandene til 1659, da det ble avstått til Frankrike. Fra 1400-tallet var byen sentrum for den flamske tapisseri-vevingen (gobeliner), senere også for kniplingsindustrien. Arras ble sterkt skadet i begge verdenskriger. Byen var åsted for to slag i første verdenskrig, i 1914 og igjen under Nivelle-offensiven i april 1917, og under andre verdenskrig et mindre slag i mai 1940 mellom allierte og tyske pansrede styrker. Les mer i Store norske leksikon Frankrike Frankrikes geografi Frankrikes historie